’Jñò,
tsà matsjacha‑ná ti̱kitasòn kjo̱tíxoma‑na̱.
ꞌA̱n,
kìtsiꞌbà‑la̱ Na̱ꞌèn‑na̱ nga kàtasíkasén jngoò‑nò jè xi ko̱si̱ko̱‑nò,
mé‑ne kjitꞌaà na̱chrjein kíjnako̱‑nò.
Jè xi si̱ìkasén‑nò Na̱ꞌèn‑na̱,
jè Ini̱ma̱ Tsjeè‑la̱ xi nguì kjoa̱ kixi̱.
Jñà xi̱ta̱ i̱sòꞌnde,
mìkiì ko̱ma skoétjò nga mìkiì beèxkon,
ta̱nga jñò yaxkon‑nò nga ya̱ tíjnako̱‑nò,
ko̱ ya̱á kíjnajiìn ini̱ma̱‑nò.
Mìkiì siìkítsa̱jna jcha̱n‑nò,
kjoi̱kon ìjngoò kꞌa‑nò nga kóti̱jnako̱‑nò.
Tà chibaá na̱chrjein chija‑la̱ nga jñà xi̱ta̱ i̱sòꞌnde mì ti̱ kiì skoe̱xkon‑na;
ta̱nga jñò jcha̱xkon‑ná;
ti̱koa̱á ki̱tsa̱jnakon‑nò nga ꞌa̱n tìjna̱kon‑ná.
Kꞌe̱ nga ki̱jchò na̱chrjein jè,
jcha̱‑nò nga ya̱á tìjna̱koa̱a Na̱ꞌèn‑na̱,
koa̱ jñò ya̱á titsa̱jnako̱‑ná,
ko̱ ꞌa̱n ya̱á tìjna̱ko̱‑nò.
Jè xi tíjiìn‑la̱ kjo̱tíxoma‑na̱ ti̱koa̱á síkitasòn‑né,
jè‑né xi matsjakeè‑na.
Ko̱ jè xi matsjakeè‑na ti̱koa̱á ko̱tsjakeè Na̱ꞌèn‑na̱.
ꞌA̱n,
ti̱koa̱á matsjake̱‑ná koa̱ kokoò tsejèn‑la̱ yijo‑na̱.
Kiskònangui Judas (mìtsà jè Iscariote).
Kitsò‑la̱:
―Na̱ꞌèn kósꞌín ko̱ma nga tà ngaje̱n ko̱kótsejèn‑náje̱n yijo‑lè nga mìtsà jñà xi̱ta̱ i̱sòꞌnde ko̱kótsejèn‑la̱ yijo‑lè.
Kiìchja̱ Jesús,
kitsò‑la̱:
―Jè xi matsjakeè‑na̱ si̱ìkitasòn ꞌén‑na̱;
ko̱ jè Na̱ꞌèn‑na̱ ko̱tsjakeè‑né.
Na̱ꞌèn‑na̱ ko̱ ꞌa̱n kji̱nchrobàchón‑náje̱n;
ya̱á ki̱tsa̱jnako̱‑je̱n.
Jè xi mìkiì matsjakeè‑na mìkiì síkitasòn ꞌén‑na̱.
Jñà ꞌén xi jñò titsa̱naꞌyà,
mìtsà tsꞌa̱n,
tsꞌe̱é Na̱ꞌèn‑na̱ xi kisìkasén‑na.
’Kꞌoa̱á sꞌín tibeno̱jmí yije‑nò ꞌén koi kꞌe̱ nga tákó tìjna̱ko̱ ìsa̱‑nò.
Jè xi ko̱si̱ko̱‑nò,
jè Ini̱ma̱ Tsjeè‑la̱ Nainá xi i̱tꞌaà tsꞌa̱n si̱ìkasén‑nò Na̱ꞌèn‑na̱,
jè ko̱kòya yije‑nò koa̱ si̱ìkítsjeèn‑nò ngatsꞌiì ꞌén xi tìxan‑nò.
’ꞌA̱n,
tsjaà‑nò kjoa̱ꞌnchán;
ya̱á sìkíjnajñaà ini̱ma̱‑nò.
Kꞌoa̱á sꞌín tsjaà‑nò koni sꞌín ꞌnchán tìjna̱a,
mìtsà kꞌoa̱sꞌín tsjaà‑nò koni sꞌín tsjá i̱sòꞌnde.
Kì makájno‑nò ko̱ kì tsakjoòn‑jèn.
Jñò,
jyeé kinaꞌyà koni sꞌín tìxan‑nò nga ꞌa̱n tìfia ta̱nga kjoi̱i ìjngoò kꞌa.
Tsà kixi̱ kjoa̱ nga matsjacha‑ná,
jñò,
ti̱koa̱á ko̱tsjaá‑nò nga xan‑nò:
Jye tìfia ñánda tíjna Na̱ꞌèn‑na̱;
nga jè Na̱ꞌèn‑na̱ ìsa̱á tíjna ítjòn mì kꞌoa̱‑ne koni ꞌa̱n.
Kꞌoa̱á sꞌín tibeno̱jmí ítjòn‑nò kjoa̱ koi,
mé‑ne kꞌe̱ nga jye ki̱tasòn,
ko̱kjeiín‑nò.
’Mì ti̱ kiì kjìn ꞌén kichjàko̱ ìsa̱‑nò.
Jyeé nchrobá xi̱ta̱ nei̱í xi tíhotíxoma‑la̱ jè i̱sòꞌnde;
ta̱nga nìmé ngaꞌñó tjín‑la̱ nga jè si̱ìkijne‑na.
Kꞌoa̱á sꞌín ki̱tasòn,
mé‑ne skoe̱‑ne jñà xi̱ta̱ i̱sòꞌnde nga matsjake̱ Na̱ꞌèn‑na̱ nga tìsìkitasoàn kjo̱tíxoma xi kitsjaà‑na.
’Ti̱sítje̱en,
tíkjiaán.